Pamadol femina + iné analgetikum
Dobrý deň, prosím vás panadol femina vôbec nezaberá na moje menštruačné kŕče 2 tabletky a nič,môžem užiť po 4hod. Iný silnejší liek ako napr. Novalgin,panadol extra novum alebo ataralgin? Ďakujem veľmi pekne
Dobrý deň,
ďakujeme za Vašu otázku.
V prípade nedostatočného účinku lieku Panadol femina je možné najskôr po 4 hodinách užiť liek s inou účinnou látkou. Z uvedených liekov to je liek Novalgin. V prípade dostupnosti je možnosťou aj liek s obsahom ibuprofénu (Ibalgin, Brufen..). Ataralgin a Panadol extra novum obsahujú vo svojom zložení paracetamol (rovnako ako Panadol femina), takže tieto lieky je možné užiť najskôr po 6 hodinách od užitia lieku Panadol femina. V prípade užitia liekov s obsahom paracetamolu je dôležité dodržať jeho maximálne denné odporúčané dávky (dospelé osoby s hmotnosťou nad 50 kg môžu užiť maximálne 4g paracetamolu / deň).
Prajem skorú úľavu od ťažkostí.
S pozdravom
PharmDr. Veronika Kiabová